ครม.อนุมัติงบประมาณ 21,795.9 ล้านบาท สร้างรันเวย์ที่ 3 ท่าอากาศยานสุวรรณภูมิ เพื่อเพิ่มขีดความสามารถในการแข่งขัน แต่จะต้องผ่านการศึกษาผลกระทบทางสิ่งแวดล้อมก่อน
พลโท วีรชน สุคนธปฏิภาค รองโฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุมคณะรัฐมนตรีเห็นชอบโครงการก่อสร้างทางวิ่งขั้นที่ 3 ท่าอากาศยานสุวรรณภูมิ ของ บริษัท ท่าอากาศยานไทย จำกัด(ทอท.) เนื่องจาก 2 รันเวย์ที่ใช้อยู่เริ่มมีปัญหา สามารถรองรับได้ 64 เที่ยวบินต่อชั่วโมง และหากเลื่อนเวลาก็จะทำให้เกิดปัญหาการจราจรทางอากาศได้ อีกทั้งการจะปรับปรุงใหญ่ทั้งสองรันเวย์ก็ไม่สามารถทำได้ ดังนั้นจึงจะต้องมีการก่อสร้างรันเวย์ที่ 3 ขึ้นเพื่อให้ท่าอากาศยานสุวรรณภูมิสามารถรองรับการจราจรทางอากาศที่เพิ่มขึ้นได้อย่างต่อเนื่อง         สำหรับการสร้างรันเวย์ที่ 3 จะสามารถเพิ่มขีดความสามารถในการรองรับได้ 30 เที่ยวบินต่อ 1 ชั่วโมง ซึ่งจะทำให้ทั้ง 3 รันเวย์สามารถรองรับเที่ยวบินได้ 94 เที่ยวบินต่อ 1 ชั่วโมง เพิ่มขีดความสามารถของระบบทางวิ่ง เพื่อเฉลี่ยการใช้งานทางวิ่ง และช่วยรักษาระดับความสามารถการรองรับปริมาณเที่ยวบิน เนื่องจากที่ผ่านมาทั้ง 2 รันเวย์ใช้งานหนักชำรุดสึกหรอเร็ว แต่ไม่สามารถซ่อมบำรุงได้ การมี 3 รันเวย์ จะช่วยเฉลี่ยไม่ให้น้ำหนักเครื่องบินลงที่ 2 รันเวย์มากเกินไป และหากกรณีท่าอากาศยานจะต้องติดซ่อมเส้นทางใดเส้นทางหนึ่งเมื่อเกิดเหตุฉุกเฉิน จะไม่สามารถรักษาคุณภาพการบริการได้อย่างมีประสิทธิภาพ สูญเสียสิทธิ์ความสามารถในการแข่งขัน ในการเป็นศูนย์กลางทางการบินในอนาคต ดังนั้นการมีรันเวย์ที่ 3 จะตอบโจทย์เรื่องขีดความสามารถในการแข่งขันของประเทศทำให้กรุงเทพฯ เป็นศูนย์กลางทางการบินของอาเซียน         ที่ประชุมอนุมัติงบประมาณการก่อสร้าง รันเวย์ที่ 3 วงเงิน 21,795.9 ล้านบาท แต่มีเงื่อนไขว่า ทอท. จะสามารถลงนามในสัญญาผูกพันการก่อสร้างทางวิ่งเส้นที่ 3 ได้ ต่อเมื่อมีรายงานการวิเคราะห์ผลกระทบสิ่งแวดล้อม หรือ EHIA ที่อาจจะก่อให้เกิดผลกระทบ ต่อชุมชนอย่างรุนแรง ทั้งทางด้านคุณภาพสิ่งแวดล้อม ทรัพยากร และสุขภาพ